钦定古今图书集成/明伦汇编/官常典/第473卷 > 和跋
## 钦定古今图书集成/明伦汇编/官常典/第473卷 > 和跋

按《魏书》本传：“跋，代人也。世领部落，为国附臣。跋以才
辩知名，太祖擢为外朝大人，参军国大谋，雅有智算，
频使称旨，拜龙骧将军。未几，赐爵日南公。从平中原，
以功进为尚书，镇邺。慕容德使兄子和守滑台，和长
史李辨杀和，求援于跋。跋率轻骑赴之。既至，辨悔，闭
门拒守。跋使尚书郎邓晖说之，辨乃开门，跋入，收其”
府藏。德闻之，遣将率三千骑击跋。跋逆击，大破之，擒
其将士千馀人而还。于是陈、颍之民，多来向化。改封
定陵公，与常山王遵率众五万讨贺兰部别帅木易
干，破之。出为平原太守。太祖宠遇跋，冠于诸将。时群
臣皆敦尚恭俭，而跋好修虚誉，眩曜于时，性尤奢淫，
太祖戒之弗革。后车驾北狩豺山，收跋，刑之路侧，妻
刘氏自杀以从。初将刑跋，太祖命其诸弟毗等视诀，
跋谓毗曰：“灅北地瘠，可居水南，就耕良田，广为产业，
各相勉励，务自纂修。”令之背己曰：“汝曹何忍视吾之
死也？”毗等解其微意，诈称使者，云奔长安。追之不及。
太祖怒，遂诛其家。后世祖西巡五原回幸豺山校猎，
忽遇暴风，云雾四塞。世祖怪而问之，群下佥言“跋世
居此土，祠冢犹存，其或者能致斯变。”帝遣建兴公古
弼祭以三牲，雾即除散。后世祖蒐狩之日，每先祭之。